Emitentlar tomonidan maxfiy axborotni muhofaza etishni tashkil etish to‘g‘risidagi nizomni tasdiqlash haqida

O‘zbekiston Respublikasining “Qimmatli qog‘ozlar bozori to‘g‘risida”gi Qonuniga (O‘zbekiston Respublikasi qonun hujjatlari to‘plami, 2008-y., 29-30-son, 278-modda) va O‘zbekiston Respublikasi Vazirlar Mahkamasining 1996-yil 30-martdagi 126-son qarori bilan tasdiqlangan O‘zbekiston Respublikasi Davlat raqobat qo‘mitasi huzuridagi Qimmatli qog‘ozlar bozorini muvofiqlashtirish va rivojlantirish markazi to‘g‘risidagi nizomga (O‘zbekiston Respublikasi Hukumatining qarorlari to‘plami, 1996-y., 3-son, 11-modda) muvofiq buyuraman:
 1. Emitentlar tomonidan maxfiy axborotni muhofaza etishni tashkil etish to‘g‘risidagi nizom ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasining “Qimmatli qog‘ozlar bozori to‘g‘risida”gi (O‘zbekiston Respublikasi qonun hujjatlari to‘plami, 2008-y., 29-30-son, 278-modda) Qonuniga muvofiq emitentlar tomonidan maxfiy axborotni muhofaza etishni tashkil etish tartibini belgilaydi.
 Mazkur Nizom talablari tijorat banklari va sug‘urtalovchilarga tatbiq qilinmaydi.
 1. Mazkur Nizomda quyidagi asosiy tushunchalar qo‘llangan:
 maxfiy axborot — foydalanilishi qonunchilik hujjatlariga muvofiq cheklab qo‘yiladigan hujjatlashtirilgan axborot;
 emitent — emissiyaviy qimmatli qog‘ozlar chiqaruvchi va ular yuzasidan qimmatli qog‘ozlarning egalari oldida majburiyatlari bo‘lgan yuridik shaxs.
 2. Emitentlar tomonidan maxfiy axborotni muhofaza etish maxfiy axborotning chiqib ketishi, o‘g‘irlanishi, yo‘qotilishi, buzilishi, cheklov o‘rnatilishi, qalbakilashtirilishi va ulardan boshqacha tarzda ruxsatsiz foydalanilishini oldini olish, shuningdek maxfiy axborotni yo‘q qilish, cheklov o‘rnatish, nusxalash, buzishga doir ruxsatsiz harakatlarning hamda emitentning axborot resurslari va axborot tizimlariga boshqa shakldagi aralashishlarning oldini olish maqsadlarida amalga oshiriladi.
 3. Maxfiy axborotni muhofaza etish ustidan nazoratni tashkil etish va amalga oshirish emitent ijroiya organining rahbari tomonidan tayinlangan mas’ul xodim zimmasiga yuklanadi.
 4. Maxfiy axborotni muhofaza etishni tashkil etish:
 emitentning axborot xavfsizligi to‘g‘risidagi yo‘riqnomani (keyingi o‘rinlarda Yo‘riqnoma deb yuritiladi) ishlab chiqish va unga rioya etish;
 maxfiy axborotni muhofaza etish bo‘yicha texnik vositalar va dasturiy mahsulotlardan foydalanish;
 qonunchilik hujjatlarida nazarda tutilgan boshqa choralarni ko‘rish yo‘li bilan amalga oshiriladi.
 5. Yo‘riqnoma mas’ul xodim tomonidan ishlab chiqiladi va emitent ijroiya organining rahbari tomonidan tasdiqlanadi.
 6. Yo‘riqnomada quyidagilar aks ettirilishi lozim:
 emitentning tarkibiy tuzilmalarida maxfiy axborotni muhofaza etishni ta’minlashga doir talablar;
 maxfiy axborotga ishlov beruvchi texnik vositalar joylashtirilgan xonalarga doir talablar;
 maxfiy axborotni aks ettirgan hujjatlarning lozim darajada saqlanishi ta’minlanadigan saqlash xonalariga doir talablar;
 dasturiy ta’minotga doir talablar;
 texnik ta’minotga doir talablar;
 maxfiy axborotni muhofaza etish bo‘yicha nazoratga doir talablar
 maxfiy axborotlar ro‘yxati;
 emitent xodimlarining (keyingi o‘rinlarda xodimlar deb yuritiladi) javobgarligi.
 Yo‘riqnomada maxfiy axborotni muhofaza etishni tartibga soluvchi boshqa qoidalar ham aks ettirilishi mumkin.
 7. Emitent qonunchilik hujjatlariga muvofiq maxfiy axborotni muhofaza etishni ta’minlash bo‘yicha zarur choralar ko‘radi.
 8. Maxfiy axborotni aks ettirgan hujjatlarni hisobga olish qog‘oz va (yoki) elektron ko‘rinishdagi tegishli jurnallarda yuritiladi.
 9. Maxfiy axborotni aks ettirgan hujjatlar mustahkam qulfga ega bo‘lishi va ishdan tashqari vaqtda muhrlanishi (tamg‘alanishi) lozim bo‘lgan metall shkaflar va (yoki) seyflarda saqlanishi lozim.
 10. Maxfiy axborotni aks ettirgan hujjatlarni, ushbu turdagi hujjatlarning saqlanishi uchun mo‘ljallanmagan boshqa joylarda saqlash taqiqlanadi.
 11. Maxfiy axborotni aks ettirgan arxiv hujjatlarini xodimlarga berish faqat emitent ijroiya organi rahbarining buyrug‘i bilan tasdiqlangan, maxfiy axborotni aks ettirgan arxiv hujjatlaridan foydalanish ruxsatnomasiga ega bo‘lgan shaxslarning ro‘yxati asosida amalga oshiriladi.
 12. Maxfiy axborotni aks ettirgan hujjatlar bilan ishlash faqat xizmat xonalarida amalga oshiriladi.
 13. Maxfiy axborotni aks ettirgan hujjat pochta orqali jo‘natish qonunchilik hujjatlarida nazarda tutilgan tartibda amalga oshiriladi.
 14. Maxfiy axborotni aks ettirgan arxiv hujjatlari bilan tanishib chiqish fakti mazkur Nizomning 1 va 2-ilovalariga muvofiq shakl bo‘yicha maxfiy axborotni aks ettirgan, berilgan arxiv hujjatlarini (yig‘majildlarini) hisobga olish kartochkasi va maxfiy axborotni aks ettirgan hujjatlarni hisobga olish jurnalida rasmiylashtiriladi.
 15. Maxfiy axborotni aks ettirgan hujjatni ko‘paytirish, nusxalash, nusxa ko‘paytirish yoki mazmunini oshkor qilish faqat qonunchilik hujjatlarida nazarda tutilgan hollarda emitent ijroiya organi rahbarining yozma ruxsatnomasi asosida amalga oshiriladi.
 16. Yo‘q qilishga ajratilgan maxfiy axborotni aks ettirgan hujjatlar qog‘oz chiqindilari sifatida qayta ishlashga topshirilishidan oldin matnni o‘qib chiqish imkoniyatini istisno etadigan darajada maydalanishi yoki maxsus ajratilgan joyda yoqib yuborilishi lozim.
 17. Maxfiy axborotni aks ettirgan hujjatlar yo‘q qilinganidan keyin hisobga olish jurnaliga tegishli belgi qo‘yiladi.
 18. Emitent axborot-kommunikatsiya texnologiyalaridan (keyingi o‘rinlarda AKT deb yuritiladi) foydalanishda maxfiy axborotni chiqib ketishidan va ruxsatsiz foydalanishdan muhofaza etishni ta’minlash uchun zarur choralarni ko‘rishi lozim.
 19. Maxfiy axborotga ishlov beruvchi AKT va ma’lumotlar bazasi joylashtirilgan xonalarga kirishga faqat tegishli kirish ruxsatnomasiga ega bo‘lgan shaxslarga ruxsat etiladi.
 Ushbu bandning birinchi xatboshisida ko‘rsatilgan xonalarga boshqa shaxslarning kirishi faqat emitent ijroiya organi rahbarining yozma ruxsati asosida amalga oshiriladi.
 20. AKTdan foydalanuvchi va ularga xizmat ko‘rsatuvchi shaxslar:
 AKTdan foydalanishda maxfiy axborotni muhofaza etishni ta’minlash bo‘yicha belgilangan talablarni bajarishlari;
 maxfiy axborotdan foydalanishni cheklashning belgilangan tartibiga rioya etishlari;
 maxfiy axborotdan ruxsatsiz foydalanishga urinishlar, axborotning chiqib ketishi yoki buzilishiga doir barcha faktlar to‘g‘risida zudlik bilan o‘zining bevosita boshlig‘i yoki emitent ijroiya organining rahbarini xabardor qilishlari shart.
 AKTdan foydalanuvchi va ularga xizmat ko‘rsatuvchi shaxslar zimmasida qonunchilik hujjatlariga muvofiq boshqa majburiyatlar ham bo‘lishi mumkin.
 21. AKTni umumiy foydalanishdagi tizimlarga ulash faqat ishlab chiqarish zarurati mavjud bo‘lganda va faqat axborotni muhofaza etish vositalari qo‘llanilgan holda amalga oshiriladi.
 22. Emitentning AKTlari qonunchilik hujjatlari talablariga muvofiq bo‘lishi va axborotni muhofaza etishni ta’minlashi lozim.
 23. Maxfiy axborotga ishlov beruvchi AKT ishdan chiqqan yoki hisobdan chiqarilganda undagi mavjud axborotlarni uni tiklashga yo‘l qo‘ymaslik uchun to‘liq yo‘q qilish bo‘yicha choralar ko‘rilishi lozim.
 24. Xodimga maxfiy axborotdan foydalanishga ruxsatnoma quyidagi shartlarga rioya etilganda emitent ijroiya organining rahbari tomonidan taqdim etiladi:
 xodim tomonidan maxfiy axborotni tashkil etuvchi ma’lumotlarni saqlash va oshkor qilmaslik to‘g‘risidagi yozma majburiyatni rasmiylashtirish;
 xodimni maxfiy axborotni muhofaza etishni ta’minlash bo‘yicha qonunchilik hujjatlari talablari bilan tanishtirish.
 25. Xodimlar maxfiy axborotni tashkil etuvchi ma’lumotlardan foydalanishga ruxsatnomani faqat o‘zining lavozim majburiyatlari doirasida va ularni bajarish uchun ularga haqiqatdan zarur bo‘lgan hajmda olishlari mumkin.
 26. Emitent ijroiya organining rahbari xodimlarga maxfiy axborotni tashkil etuvchi ma’lumotlardan foydalanishga berilgan ruxsatnomalarning qonuniyligi uchun shaxsan javobgar bo‘ladi.
 27. Quyidagi shaxslar emitentning maxfiy axborotidan foydalanish imkoniyatiga egadirlar:
 emitent ijroiya organining rahbari;
 o‘z lavozim majburiyatlariga muvofiq maxfiy axborotdan foydalanishga ruxsatnoma olgan xodimlar;
 boshqa shaxslar, qonunchilik hujjatlarida nazarda tutilgan hollarda va tartibda.
 28. Emitent ijroiya organining rahbari:
 har bir xodimning mehnat shartnomasi va xizmat vazifalarida maxfiy axborotni muhofaza etishni ta’minlash to‘g‘risidagi majburiyatlarni nazarda tutishi;
 maxfiy axborotning chiqib ketishi, oshkor qilinishi, yo‘qotilishi yoki o‘g‘irlanishiga doir choralar ko‘rishi;
 ishdan bo‘shatilishi lozim bo‘lgan xodimni maxfiy axborotdan foydalanish imkoniyatidan o‘z vaqtida mahrum qilishi shart.
 Professional ishtirokchining rahbari zimmasida qonunchilik hujjatlariga muvofiq boshqa majburiyatlar ham bo‘lishi mumkin.
 29. Xodimlar:
 maxfiy axborotga kiritilgan ma’lumotlarni qat’iy sir saqlashi;
 maxfiy axborotni muhofaza etishni ta’minlash bo‘yicha qonunchilik hujjatlari talablarini bajarishi;
 faqat foydalanish imkoniyatini olgan maxfiy axborotni aks ettirgan ma’lumotlar va hujjatlar bilan ishlashi;
 maxfiy axborotdan shaxsiy maqsadlarda foydalanmasligi;
 begona shaxslarning xodimlardan maxfiy axborotni olishga bo‘lgan urinishlari to‘g‘risida, qog‘oz va elektron shakldagi maxfiy axborotning, maxfiy axborotni aks ettirgan hujjatlar saqlanayotgan xonalar, saqlash xonalari, seyflar kalitlarining yo‘qotilganligi yoki yetishmasligi to‘g‘risida hamda maxfiy axborotning oshkor qilinishiga olib kelishi mumkin bo‘lgan boshqa faktlar to‘g‘risida, shuningdek maxfiy axborotning chiqib ketish sabablari va sharoitlari to‘g‘risida o‘zining bevosita boshlig‘i yoki emitent ijroiya organining rahbariga darhol xabar berishi;
 ishdan bo‘shatilgan taqdirda o‘z xizmat vazifalarini bajarish munosabati bilan uning ixtiyorida bo‘lgan barcha qog‘oz va elektron shakldagi maxfiy axborotlarni o‘zining bevosita boshlig‘i yoki emitent ijroiya organining rahbariga topshirishi shart.
 Xodimlar zimmasida qonunchilik hujjatlariga muvofiq boshqa majburiyatlar ham bo‘lishi mumkin.
 30. Emitent ijroiya organining rahbari ular tomonidan o‘z lavozim majburiyatlarini bajarishda maxfiy axborot bilan tanishish talab qilinmaydigan xodimlarni ushbu imkoniyatdan istisno etish bo‘yicha zarur choralar ko‘rishi lozim.
 31. Mas’ul xodim xodimlar tomonidan maxfiy axborotni muhofaza etishni ta’minlash ustidan nazoratni muntazam ravishda amalga oshiradi.
 32. Mas’ul xodim:
 axborotni muhofaza etishni ta’minlash bo‘yicha qonunchilik hujjatlari talablarining aniqlangan buzilishlari (keyingi o‘rinlarda qoida buzilishi deb yuritiladi) to‘g‘risida emitentning ijroiya organi rahbariga darhol xabar berishi;
 qoida buzilishning sodir bo‘lishi sabablarini aniqlashi;
 aniqlangan qoida buzilishlarining bartaraf etilishini nazorat qilishi shart.
 Mas’ul xodim zimmasida qonunchilik hujjatlariga muvofiq boshqa majburiyatlar ham bo‘lishi mumkin.
 33. Maxfiy axborotni muhofaza etishni ta’minlash ustidan nazoratni amalga oshirishda mas’ul xodim:
 maxfiy axborotni aks ettirgan hujjatlarning hisobga olish ma’lumotlari rasmiylashtirilishining to‘g‘riligiga;
 maxfiy axborotni aks ettirgan, xodimlar tomonidan olingan va tayyorlangan barcha hujjatlarning mavjudligiga;
 etishmayotgan (yo‘q qilingan, yo‘qotilgan, yaroqsizlangan va hokazo) maxfiy axborotni aks ettirgan hujjatlarga doir tegishli hujjatlarning mavjudligiga;
 ish joylarida maxfiy axborotni aks ettirgan hujjatlarni saqlash va u bilan ishlash tartibi, shuningdek boshqa masalalarga e’tibor qaratishi lozim.
 34. Xodimlar tomonidan yo‘l qo‘yilgan qoida buzilishi aniqlanganda mas’ul xodim aniqlangan qoida buzilishi to‘g‘risida dalolatnoma tuzadi.
 35. Mazkur Nizom talablariga rioya etish ustidan nazoratni emitent ijroiya organining rahbari amalga oshiradi.
 36. Mazkur Nizom talablarini buzganlikda aybdor shaxslar qonunchilik hujjatlariga muvofiq javobgar bo‘ladi.
 37. Mazkur Nizom O‘zbekiston Respublikasi Vazirlar Mahkamasi huzuridagi “O‘zarxiv” agentligi, O‘zbekiston aloqa va axborotlashtirish agentligi va O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi bilan kelishilgan.